《日下书怀 其一》
清代·沈世枫

昔我初挟策，年当弱冠余。中外四十载，还复来帝都。

城阙增气象，市阛多欢娱。衣冠徕远服，第宅耀长衢。

衮衮台省中，奕奕英乂居。曩时同学者，朗若晨星疏。

偶逢一二人，相揖讶髭须。所遇非旧观，老大增长吁。

作者简介：沈世枫，字东田，号坳堂，归安人。雍正庚戌进士，历官湖北布政使，降湖南按察使。有《十笏斋诗》。